**Éld át és add tovább a felemelő szeretet csodáját**

2016. július 9-10-én rendezi meg a Szent Márton Találkozót Szent Márton születésének 1700. évfordulója alkalmából a szombathelyi Emlékmű-dombon a Szombathelyi Egyházmegye Szombathely Megyei Jogú Város támogatásával.

A július 6-ai sajtótájékoztatón **dr.** **Veres András** megyéspüspök ismertette röviden a közelgő esemény programjait. A találkozó egyik kiemelt eseménye lesz a július 9-én, 10.30-kor kezdődő szabadtéri ünnepi szentmise. Az eseményen képviseltetik magukat többek között **dr. Kövér László** az Országgyűlés elnöke, **Dr. Semjén Zsolt** miniszterelnök-helyettes, **Balog Zoltán** az emberi erőforrások minisztere, **Lezsák Sándor** az Országgyűlés alelnöke, **Vízkeleti Mariann** államtitkár, **Cseresnyés Pét**er államtitkár, **Soltész Miklós** államtitkár és **V. Németh Zsolt** államtitkár is. Továbbá jelen lesznek a Magyar Katolikus Püspöki Konferencia tagjai, valamint részt vesz a szentmisén **Alberto Bottari de Castello** apostoli nuncius. A szentmisét **Dominik Duka** prágai bíboros-érsek, legátus, Ferenc pápa különleges megbízottja celebrálja. A hívek a latin nyelvű szentmisébe az erre az alkalomra készült Szent Márton Találkozó Liturgikus Füzetének segítségével kapcsolódhatnak be.

Szent Márton életének legismertebb jelenete, amikor fél köntösét a didergő koldusra terítette. Szent Márton egészen sajátosan tudott az emberek lelkébe látni, meglátni a hiányt és cselekedni, jót tenni, segíteni a rászorulókon. Élete, öröksége máig érvényes, aktuális, mellyel megmutatta, hogy a jézusi szeretet kortól, időtől, helytől függetlenül kapocs tud lenni két ember között. A rendezvény szlogenje: „Felemelő szeretet – éld át és add tovább!”. Az egész programsorozat gondolatisága ezt kívánja közvetíteni.

A találkozó a Szent Márton Év legnagyobb egyházi eseménye. A szervezők kötelességüknek érezik, hogy ne csak a hívő embereknek, hanem másoknak is megmutassák a testvéri szeretet és az egymásra figyelés példáját. Az érdeklődőket a két nap során az ünnepi szentmise mellett, további lelki programok, virrasztás, tartalmas előadások, gyermekprogramok, koncertek, közösségi és karitatív programok, valamint táncház és egyéb családi események várják. Az előadók közt lesz **Böjte Csaba**, aki az irgalmasságról szól, **Dr. Zacher Gábor**, aki családról, együttélésről tart előadást, míg **Eperjes Károly** életéről, munkájáról, hitéről beszél majd. A Szombathelyi Egyházmegyei Karitász 25 éves évfordulóját ezen a két napon ünnepli. A gyerekeket játszóház, ügyességi játékok, kézműves programok várják. A zenét kedvelők többek között **Csiszér Lászlót** és együttesét, **St. Martin**t, valamint az **Eucharist**ot hallgathatják meg. A rendezvény nagykoncertjét július 10-én 19 órakor **Ákos** adja. A koncert után a labdarúgó Európa-bajnokság döntőjével zárul a Szent Márton Találkozó, a meccset a jelenlévők óriás kivetítőn követhetik végig.

A sajtótájékoztatón a Szent Márton Találkozó miatta forgalomkorlátozásról is tájékoztatást adtak az illetékes hatóságok:

**2016. július 9-én reggel 6 órától 2016. július 9-én 24 óráig lezárják:**

- a Bartók Béla körútnak a Szűrcsapó utca és a Gagarin utca közötti szakaszát,

- a Jókai Mór utcának a Gagarin út és a Kálvária utca közötti szakaszát,

- a Gagarin utcának a Bartók Béla körút és a Károlyi Gáspár tér közötti szakaszát,

- a Középhegyi útnak a Jégpince út és a Karmelita utca közötti szakaszát,

- a Jégpince útnak a Középhegyi út és a Jókai Mór utca közötti szakaszát,

- a Karmelita utcának a Középhegyi út és a Jókai Mór utca közötti szakaszát,

- a Kárpáti Kelemen utcának az Árpád út és a Bartók Béla körút közötti szakaszát,

- a Kenderesi utcának a Reviczky Gyula utca és a Bartók Béla körúton át a Csónakázó-tó hídjáig tartó szakaszát.

**Illetve 2016. július 10-én 00.00 órától 2016. július 11-én hajnali 4 óráig a forgalom elől elzárják:**

- a Bartók Béla körútnak a Kenderesi utca és a Jókai Mór utca közötti szakaszát,

- a Jókai Mór utcának a Gagarin út és a Kálvária utca közötti szakaszát,

- a Gagarin útnak az Arany János utca és a Jókai Mór utca közötti szakaszát,

- a Középhegyi útnak a Jégpince út és a Karmelita utca közötti szakaszát,

- a Jégpince útnak a Középhegyi út és a Jókai Mór utca közötti szakaszát,

- a Karmelita utcának a Középhegyi út és a Jókai Mór utca közötti szakaszát.

A lezárások időtartama az aktuális körülményekre tekintettel változhat. A Vas Megyei Rendőr-főkapitányság a járművezetőket és az üzemeltetőket fokozott figyelemmel való közlekedésre kéri.

Továbbá a szombathelyi 26-os, 29A és 29C jelzésű autóbuszok közlekedésnél is változások lesznek tapasztalhatók **2016. július 9-én reggel 6 órától 2016. július 10-én üzemzárásig**.

A **26-os jelzésű**, a vasútállomásról induló és a vasútállomásra érkező járatok nem érintik a Szent István park és az Emlékmű elnevezésű megállóhelyeket. A járatok a Jókai Mór utca – Nárai út – Középhegyi út útvonalon közlekednek, és valamennyi kijelölt megállóhelyen megállnak.

A **29A és 29C jelzésű**, a vasútállomásról induló és a vasútállomásra érkező járatok nem érintik a Tófürdő, Uszoda és a Szent István park elnevezésű megállóhelyeket. A járatok a Rohonci út – Magyar László utca – Dózsa György út – Kálvária utca útvonalon közlekednek, és valamennyi kijelölt megállóhelyen megállnak.

Az eredeti forgalmi rend 2016. július 11-én (hétfőn) üzemkezdettől áll vissza. A rendezők a lakosság és az utazóközönség megértését kérik.

**Parkolás:**

Az uszoda és a Claudius Hotel melletti gyalogos járdán és a füves részen. Kérjük, hogy a Rohonci utca felől jöjjenek a Bartók Béla körút és az uszoda irányába.

A rendezvény csatornája:<https://www.youtube.com/channel/UCm9-LWZirnowAaJC8WfXAng>

A rendezvény programja: <http://szentmartontalalkozo.martinus.hu/>

**Interjú egyeztetés:**

Molnár Péter: 06 20 919 38 60

Ágó Anna: [06 20 419 7442](tel:06%2020%C2%A0419%207442)​